জেগে উঠল আগ্নেয়গিরি! বেরিয়ে আসছে কাদা! ফের অশনি সংকেত!

ওয়েব ডেস্ক: ২০২৫ যেন বিপর্যয়ের বছর। বিভিন্ন বড় দুর্ঘটনার পাশাপাশি এবছর ভয়াল রূপ দেখাচ্ছে প্রকৃতিও। দেশে দেশে ভূমিকম্প, বন্যা, দাবানলের প্রকোপে চলছে মৃত্যুমিছিল। আর এবার ভারতের আন্দামানেও ঘটল এমন এক ঘটনা, যা চমকে ওঠার মতো। কারণ দীর্ঘ দুই দশকেরও বেশি শান্ত থাকার পর ফের জেগে উঠেছে ভারতের একমাত্র মাটির আগ্নেয়গিরি (Mud Volcano)। আন্দামান ও নিকোবর দ্বীপপুঞ্জের (Andaman & Nicobar Islands) উত্তর ও মধ্য আন্দামান জেলার বারাতাঙ দ্বীপে বৃহস্পতিবার বিকেলে প্রবল শব্দে শুরু হয় এই অগ্ন্যুত্পাত (Volcanic Eruption)।

জানা গিয়েছে, এদিন দুপুরের দিকে হঠাৎ প্রবল বিস্ফোরণের মতো শব্দে কেঁপে ওঠে জারওয়ার ক্রিক এলাকা। সঙ্গে সঙ্গেই কাদামাটি ও ধোঁয়া বেরোতে শুরু করে আগ্নেয়গিরি থেকে। এর ফলে প্রায় ৩-৪ মিটার উঁচু একটি মাটির ঢিবি তৈরি হয় এবং আশপাশে প্রায় ১,০০০ বর্গমিটার এলাকা জুড়ে ছড়িয়ে পড়ে কাদামাটি। সূত্রের খবর, এখনও ওই আগ্নেয়গিরি থেকে বেরিয়ে আসছে কাদা ও গ্যাস।

আরও পড়ুন: ধেয়ে আসছে ঘুর্ণিঝড় ‘শক্তি’! কবে, কোথায় ল্যান্ডফল? জেনে নিন

অগ্ন্যুত্পাতের খবর পাওয়া মাত্রই পুলিশ ও বনদফতরের কর্মকর্তারা ঘটনাস্থলে পৌঁছে পর্যটকদের নিরাপত্তার জন্য আগ্নেয়গিরির দিকে যাতায়াত বন্ধ করে দেন। স্থানীয় নৌকা মালিক ও পর্যটক পরিবহনকারীদেরও সতর্ক করা হয়। বিষয়টি ভূতাত্ত্বিক দফতরকেও জানানো হয়েছে বলে খবর।

কিন্তু কাদার আগ্নেয়গিরি কি? বিশেষজ্ঞরা জানান, মৃত জৈব পদার্থের গভীরে গ্যাস জমে ওঠার ফলে এই ধরনের মাটির আগ্নেয়গিরির সৃষ্টি হয়। গ্যাস চাপ সৃষ্টি করলে কাদা ও ধোঁয়া পৃষ্ঠে উঠে আসে এবং ফেটে বেরিয়ে যায় বুদবুদের মতো। ভারতের একমাত্র এই মাটির আগ্নেয়গিরি পর্যটকদের কাছে দীর্ঘদিন ধরেই বিশেষ আকর্ষণের কেন্দ্র। উল্লেখযোগ্য বিষয় হল, এর আগে এখানে ২০০৫ সালে বড় ধরনের অগ্ন্যুত্পাত হয়েছিল।

এদিকে সম্প্রতি আন্দামানের অন্য দ্বীপে সক্রিয় আগ্নেয়গিরিরও খোঁজ মিলেছে। পোর্ট ব্লেয়ার থেকে প্রায় ১৪০ কিমি দূরে অবস্থিত নির্জন ব্যারেন দ্বীপে সেপ্টেম্বর মাসে দু’বার অগ্ন্যুত্পাত হয়। যদিও প্রশাসনের পক্ষ থেকে জানানো হয়েছে, বারাতাঙের মাটির আগ্নেয়গিরি ও ব্যারেন দ্বীপের সক্রিয় আগ্নেয়গিরি আলাদা এবং দুটি ভিন্ন প্রাকৃতিক ঘটনা।